Document ID: /roh_data/filtered/fineweb-2-filterrobots_roh.jsonl.gz/50499

Angélique Kidjo s’engascha dapi onns per ils dretgs umans, per dignitad e per il respect envers nossa mamma terra. Quai ha l’ambassadura da l’UNICEF era transmess cun sia musica durant il concert da 75 minutas. Giudì il concert sut tschiel avert han radund 1’000 persunas ch’èn vegnidas a la riva dal Lej da Staz.
Per nus giuvens è il Lej da Staz gia da principi in lieu per sa scuntrar adina puspè. Ussa cun in concert live è il lieu anc pli spezial.
La victura da quatter «Grammys» ha intgantà il public surtut cun chanzuns enconuschentas sco «Agolo», «Pata Pata» u «Mother Nature» e fatg sautar e splattar en ils mauns a giuven e vegl. Gugent avessan ils visitaders dal concert anc udì in supplement da duas, trais chanzuns. Angélique Kidjo è dentant svanida dal palc. En l’intervista suenter il concert ha la chantadura africana tradì, che la mort da sia mamma avant duas emnas l’occupia actualmain fermamain.